Man vas oor padwoede teen pa en sewejarige | Maroela Media
In die video kan gesien word hoe die man woedend met 'n moersleutel in die hand teen die motorruite kap. Foto: Skermgreep van Facebook
'n Man wat 'n pa en sy sewejarige dogtertjie op pad na haar skool in 'n padwoedevoorval gedreig het, is in hegtenis geneem.
"'n Spesiale dankie aan almal wat gehelp het om hierdie man, wat my gesin gedreig het, aan te keer," skryf Florence Dambuza-Kgoleng in haar tweede Facebook-inskrywing oor Woensdag se voorval. "Danksy jul reaksie op die video wat ek gedeel het, kon ons al die nodige besonderhede kry om 'n klag in te dien."
Sy het ook die Honeydew-polisie bedank dat hulle so vinnig opgetree het om die man in hegtenis te neem. En almal wat van heinde en ver boodskappe gestuur het om die gesin te ondersteun ná die traumatiese voorval.
Dambuza-Kgoleng het Woensdag 'n selfoonvideo gedeel van die voorval in Northriding toe 'n man, wat sy as "barbaars" beskryf, haar man en hul sewejarige dogter met geweld gedreig het. Dit was na 'n rusie oor wie by 'n verkeerslig voorrang moes kry.
"Hierdie man het hulle met die dood gedreig sonder om enigsins in ag te neem dat 'n kind in die kar was," het sy geskryf. "Dit het hom ook glad nie gepla dat dit op video opgeneem is nie."
So iets kan nie ongestraf bly nie.
Die bekommerde ma het vertel dat die man haar man en dogter ná die voorval tot by hul kind se skool agtervolg het. "My man moes in die skoolterrein inry ter wille van hul veiligheid. So iets kan nie ongestraf bly nie."
Sy het gevra dat mense die video deel en het die hoop uitgespreek dat die man in hegtenis geneem word aan die vooraand van 16 dae van geen geweld teen vroue en kinders.
Die video is teen Saterdagmiddag reeds meer as 400 000 keer gekyk en amper 15 000 keer net van die oorspronklike plasing af gedeel en tallose kere daarna.
Kapt. Balan Muthan het aan News24 bevestig dat 'n saak ondersoek word en dat 'n man in hegtenis geneem is, maar wou nie verder besonderhede aan die webwerf se verslaggewer verstrek nie, net dat hy binnekort sal voorkom.
Dambuza-Kgoleng het aan News24 gesê haar dogter "is ontsteld, maar oukei" ná die voorval. In die video kan gehoor word hoe sy beangs skree terwyl die man met 'n moersleutel in die hand om die kar loop en teen die ruite hamer.
Dit is goed en reg hou hom verantwoodelik vir sy swak gedrag. Dit is darem wonderlik hoe vinnig daar gereageer word met positiewe gevolge as dit een van die meerderheid is wat te na gekom word
Ek hoop hy gaan boet vir dit wat hy gedoen het… Liewe hemel daai arme kleintjie wat bang was.
Sluit hom toe.Vat sy lisensie af hy is onstabiel.
Die Boelie. Hy hou aan en aan, desonsanks daardie kleintjie se gehuil. Ek wens ek kan die Boelie 'n taai klap gee. Ek hoop hy word behoorlik vervolg.